अजमेर। क्रांतिकारी राष्ट्रसंत मुनि 108 तरुण सागर महाराज का रविवार को अजमेर में भव्य मंगल प्रवेश हुआ। महाराज का स्वागत जुलूस शोभायात्रा के साथ केसरगंज जैन मंदिर से शाम 5 बजे रवाना हुआ। महाराज के मंगल प्रवेश के मौके पर निकले जुलूस में जैन समाज सहित सभी धर्म, वर्ग व समुदायों के लोगों ने उत्साह से भाग लिया।
जुलूस में बैंड-बाजों की मधुर स्वर ध्वनियां और ढोल-नगाड़ों के साथ ऊंट व घोड़ों पर बैठे बच्चे हाथ में धर्म पताकाएं थामे हुए थे। जुलूस के दौरान समाज की महिलाएं नृत्य करते हुए चल रही थीं।
इन मार्गो से गुजरा जुलूस
जुलूस केसरगंज से शुरू होकर स्टेशन रोड, मदार गेट, चूडी बाजार, पुरानी मंडी, गोल प्याऊ, नया बाजार, आगरा गेट होते हुए शाम 6.30 बजे दिगंबर जैन पंचायत छोटा धड़ा नसिया पहुंचा। जुलूस का मार्ग जैन धर्म की पताका एवं करीब 100 से अधिक तोरण द्वारों व होर्डिंग्स से सजा हुआ था।
णमोकार मंत्र से गूंजे बाजार
जुलूस के दौरान धर्म के जयकारे गूंज रहे थे। जुलूस में सभी पुरुष सफेद तथा महिलाएं केसरिया परिधान में शामिल हुईं। तरुणसागर महाराज के जयकारों के साथ जुलूस में शामिल श्रद्धालु हाथों में केसरिया ध्वज थामे थे। दिगंबर जैन मुनि संघ सेवा जागृति मंच के प्रचार मंत्री संदीप बोहरा ने बताया कि जुलूस में ‘जब तक सूरज-चांद रहेगा तरुणसागर का नाम रहेगा’ जैन जयतु शासनम्, णमोकार मंत्र आदि के माध्यम से गुणगान किया जा रहा था। महिला मंडल की महिलाएं भक्तिभाव से नृत्य करती हुई चल रहीं थीं। जुलूस के दौरान त्रिलोक चन्द सोनी, नरेश पाटनी, महावीर अजमेरा, सुनील पल्लीवाल, कमल बडजात्या, मुकेश लुहाड़िया, मनीष पाटनी, कमल गंगवाल, अशोक शाहबजाज, मधु पाटनी व सीमा पांडया सहित बड़ी संख्या में श्रद्धालु उपस्थित रहे।
विभिन्न संगठनों ने किया मुनिश्री के जुलूस का स्वागत
शहर में कई स्थानों पर जुलूस का स्वागत किया गया। स्वागत करने वालों में विभिन्न व्यापारिक संगठन मेटल व्यापारिक एसोसिएशन, मदार गेट व्यापारिक संघ, पुरानी मंडी कपड़ा व्यापारिक संघ, सर्राफा संघ, आदि शामिल थे। एक ओर जैन समाज के भक्त मुनि तरुण सागर जी महाराज के पाद प्रक्षालन कर रहे थे, वहीं माहेश्वरी, अग्रवाल, वैश्य व खण्डेलवाल आदि समाज की ओर से पुष्प वर्षा की गई।
इस दौरान मुनि के पाद प्रक्षालन और आरती कर महाराज का आशीर्वाद प्राप्त किया गया। जैन समाज के विभिन्न संगठन भी जुलूस का स्वागत करने में अग्रणी रहे। विश्व हिंदू परिषद की ओर से भी जुलूस का स्वागत किया गया। स्वागत करने वालों में महानगर उपाध्यक्ष डॉ.अशोक मेघवाल, महामंत्री शशिप्रकाश इंदौरिया, लेखराज सिंह, देवेंद्र जादम व कैलाश सिंह सहित अन्य लोग मौजूद थे।
मुनि तरुण सागर महाराज का श्री सन्मति परिषद और जैन सोशल ग्रुप की ओर से महावीर सर्किल के नजदीक स्वागत कर मुनि का आशीर्वाद लिया गया। परिषद के मंत्री नवीन सोगानी ने बताया कि इस मौके पर जैन सोशल ग्रुप के विनय पाटनी, प्रमोद सोगानी, संजय सोनी तथा परिषद से उर्मिला सोगानी तथा प्रदीप बाकलीवाल समेत अन्य लोग मौजूद थे।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva